**МОДЕЛ УГОВОРА**

**УГОВОР О НАБАВЦИ РЕКЛАМНОГ И ПРОПАГАНДНОГ МАТЕРИЈАЛА Партија 1 Развојна агенција Србије**

Закључен између:

**РАЗВОЈНE АГЕНЦИЈE СРБИЈЕ**, са седиштем у Београду, улица Кнеза Милоша број 12, матични број: 17905031, ПИБ: 109336535, коју заступа в.д. директора Радош Газдић (у даљем тексту: **Наручилац**),

и

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, са седиштем у \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ул. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, бр. \_\_\_\_\_\_\_\_, матични број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ПИБ: \_\_\_\_\_\_\_\_\_\_\_\_\_\_\_\_\_\_; рачун број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ код \_\_\_\_\_\_\_\_\_\_\_\_\_\_\_\_\_\_\_\_\_\_ банке, кога заступа \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (у даљем тексту: **Извршилац**).

**Члан 1.**

Уговорне стране констатују:

- да је Наручилац, на основу члана 91. Закона о јавним набавкама („Сл. гласник РС” бр. 91/2019), Правилника о обавезним елементима конкурсне документације у поступцима јавних набавки и начину доказивања испуњености услова („Службени гласник РС” бр. 93/2020), Одлуке о спровођењу поступка јавне набавке дел. број 1-06-404-58/2020-2 oд 03.12.2020. године и на основу јавног позива за подношење понуда за набавку рекламног и пропагандног материјала број 0001/2020, спровео отворени поступак јавне набавке;

- да је Извршилац доставио понуду*,* која се налази у прилогу овог уговора и његов је саставни део;

- да понуда Извршиоца у потпуности одговара опису и техничким карактеристикама (спецификацијама) предмета јавне набавке из конкурсне документације, која се налази у прилогу овог уговора и његов је саставни део;

- да је Наручилац у складу са чланом 151. Закона о јавним набавкама и Одлуком о додели уговора број \_\_\_\_\_\_\_\_\_\_\_\_\_\_\_\_\_ *(попуњава Наручилац),* изабрао Извршиоца, чиме су се коначно стекли услови за закључење уговора.

**Члан 2.**

Предмет овог уговора је набавка рекламног и пропагандног материјала за потребе Развојне агенције Србије, у свему према техничким спецификацијама, Обрасцу понуде и Обрасцу структуре понуђене цене, који се налазе у прилогу овог уговора и чине његов саставни део.

Добра која су предмет овог уговора ће се набављати у обиму, количини и у складу са потребама и захтевима Наручиоца.

**Члан 3.**

Укупна вредност Уговора је највише до процењене вредности јавне набавке, што износи 2.500.000,00(словима: два милиона петсто хиљада)динара без ПДВ-а, односно 3.000.000,00(словима: три милиона)динара са урачунатим ПДВ-ом.

Уговорне стране су сагласне да закључе анекс Уговора, уколико се за тим укаже потреба, а у складу са чланом 160. Закона о јавним набавкама.

**Члан 4.**

Добра која су предмет овог уговора ће се наручивати сукцесивно на основу потреба и захтева Наручиоца, а највише до процењене вредности јавне набавке. Уговорне стране су сагласне да Наручилац није у обавези да утроши сва планирана средства која су означена као укупна вредност Уговора.

У случају да се, услед непланираних околности, код Наручиоца појави потреба за производом који није наведен у техничкој спецификацији која се налази у прилогу овог уговора, набавка истог ће се реализовати по ценама из ценовника Извршиоца, важећег у моменту уговарања овакве поруџбине.

Извршилац се обавезује да, у случају из става 2. овог члана, на захтев Наручиоца истом достави оверени ценовник или извод из ценовика, важећи у моменту уговарања предметне поруџбине.

**Члан 5.**

Уговорне стране су сагласне да ће на основу достављеног захтева Наручиоца за сваку појединачну поруџбину у оквиру уговореног посла, Извршилац доставити своју понуду са спецификацијом трошкова који произилазе из исте.

Уколико понуда из претходног става овог члана није одговарајућа, Наручилац има право да исту коригује у складу са својим захтевима, све док не буде коначно одобрена од стране овлашћеног лица Наручиоца.

Након коначног одобрења предметне понуде од стране овлашћеног лица Наручиоца, Извршилац је у обавези да  достави предрачун, на основу којег ће Наручилац извршити авансну усплату у висини предрачуна, у року од 15 дана од дана пријема истог, на текући рачун Извршиоца број \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ који он има отворен код банке \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(уписује понуђач)*.

Трошкови испоруке рекламног и пропагандног материјала су укључени у цену.

**Члан 6.**

Извршилац је у обавези да прибави потребан рекламни и пропагандни материјал, изврши његову обраду, изврши припрему за штампу према дизајну који доставља Наручилац, штампа и изврши завршну обраду.

Припрема за штампу и коначан изглед рекламног и пропагандног материјала морају бити одобрени од стране Наручиоца пре почетка штампе и израде. У супротном, Наручилац неће сносити трошкове који настану као последица неодобрене штампе и/или изгледа рекламног и пропагандног материјала.

**Члан 7.**

Извршилац је дужан да изврши испоруку рекламног и пропагандног материјала на адресу Наручиоца у року од \_\_\_\_\_\_\_\_\_ *(попуњава Понуђач)* од дана пријема поруџбине писменим (електронским) путем од стране Извршиоца.

Ако се утврди да рекламни и пропагандни материјал који је Извршилац испоручио има недостатке у квалитету и обиму, Извршилац мора исте отклонити најкасније у року од \_\_\_\_\_\_\_\_ *(попуњава Понуђач)* од дана пријема поруџбине писменим (електронским) путем од стране Извршиоца.

**Члан 8.**

Уговорне стране су сагласне да Извршилац има право на продужење уговорених рокова из члана 7. овог уговора у случају наступања ванредних догађаја који се нису могли предвидети у време закључења Уговора.

Извршилац је дужан да писменим путем обавести Наручиоца о потреби за продужење рокова из члана 7. овог уговора због наступања ванредних догађаја, односно околности у року од 1 (једног) дана од дана сазнања за ове догађаје, а Наручилац се обавезује да на исте дâ сагласност у року од 1 (једног) дана од дана пријема обавештења.

**Члан 9.**

Место испоруке рекламног и пропагандног материјала је у седишту Наручиоца у Београду, Кнеза Милоша број 12, сукцесивно према динамици и количинама које одреди Наручилац.

Извршилац је у обавези да рекламни и пропагандни материјал достави и на неку другу локацију на територији Града Београда, по захтеву Наручиоца, коју он одреди.

Извршилац се обавезује да добра која чине предмет овог уговора испоручи према потребама Наручиоца и одговоран је за њихов квалитет сагласно прописима и стандардима за ту врсту добара.

**Члан 10.**

Уговорне стране имају право на једнострани раскид овог уговора једностраном изјавом воље у случају неизвршења Уговором преузетих обавеза.

О раскиду Уговора, Уговорна страна је дужна писменим путем обавестити другу Уговорну страну, најкасније 15 дана раније.

**Члан 11.**

У случају наступања више силе у току трајања Уговора, Уговорне стране се ослобађају обавеза из овог уговора у мери у којој је услед више силе немогуће извршити обавезе, за период док виша сила траје. Ниједна Уговорна страна нема право на накнаду због неизвршења обавезе друге стране по овом основу.

Уговорна страна која је погођена вишом силом дужна је да одмах писменим путем обавести другу Уговорну страну о настанку и окончању више силе.

**Члан 12.**

Уговорне стране су сагласне да ће Извршилац у року од 5 дана од дана закључења овог уговора као средство финансијског обезбеђења за добро извршење посла предати Наручиоцу:

1. бланко соло меницу чији је број наведен у меничном овлашћењу, потписану од стране овлашћеног лица Извршиоца у складу са картоном депонованих потписа и попуњену у складу са прописима, плативу на први позив. Средство обезбеђења за добро извршење посла, односно меница издаје се у висини од 10% од укупне вредности уговора без ПДВ-а, са роком важења који је 30 (тридесет) дана дужи од истека рока за коначно извршење посла.

2. менично овлашћење, потписано од стране овлашћеног лица Извршиоца у складу са картоном депонованих потписа,

3. доказ о регистрацији менице.

Уговорне стране су сагласне да ће Извршилац даном достављања предрачуна за сваку појединачну поруџбину као средство финансијског обезбеђења за повраћај авансне уплате предати Наручиоцу:

1. бланко соло меницу чији је број наведен у меничном овлашћењу, потписану од стране овлашћеног лица Извршиоца у складу са картоном депонованих потписа и попуњену у складу са важећим прописима, плативу на први позив. Средство обезбеђења за повраћај авансне уплате, односно меница издаје се у висини вредности аванса са ПДВ-ом, са роком важности који је 10 (десет) дана дужи од истека рока за достављање рекламног и пропагандног материјала из члана 7. став 1. овог уговора,

2. менично овлашћење, потписано од стране овлашћеног лица Извршиоца у складу са картоном депонованих потписа,

3. доказ о регистрацији менице.

Сви трошкови по основу издавања средстава финансијског обезбеђења за добро извршење посла и за повраћај авансне уплате иду на терет Извршиоца.

Неизвршавање уговорних обавеза од стране Извршиоца довешће до активирања средстава финансијског обезбеђења. Наручилац има право на наплату средстава за финансијско обезбеђење уговора без посебног обавештења Извршиоца.

**Члан 13.**

Овај уговор ступа на снагу даном потписивања од стране овлашћених лица Уговорних страна.

Уговор се закључује на период од годину дана, а може престати да важи и раније, уколико у наведеном временском периоду вредност испоручених добара достигне износ укупне уговорене вредности из члана 3. овог уговора.

Плаћања по уговору у 2020. години вршиће се до нивоа средстава обезбеђених Финансијским планом Наручиоца за 2020. годину за ове намене. Обавезе Наручиоца које доспевају у наредној буџетској години биће реализоване највише до износа финансијских средстава која ће Наручиоцу бити одобрена за наредну буџетску годину.

**Члан 14.**

Измене и допуне овог уговора могу се вршити у складу са члановима 156., 157., 158., 159., 160. и 161. Закона о јавним набавкама, и то у писменој форми и уз обострану сагласност Уговорних страна.

**Члан 15.**

Све евентуалне спорове који настану поводом овог уговора Уговорне стране ће покушати да реше споразумно.

Уколико спорови између Наручиоца и Извршиоца не буду били решени споразумно, уговара се надлежност стварно надлежног суда у Београду.

**Члан 16.**

На све што није регулисано клаузулама овог уговора, примењиваће се одредбе Закона о облигационим односима.

Овај уговор је сачињен у 4 (четири) истоветна примерка, од којих по 2 (два) примерка за сваку Уговорну страну.

Уговорне стране сагласно изјављују да су Уговор прочитале, разумеле и да уговорне одредбе у свему представљају израз њихове стварне воље.

 ИЗВРШИЛАЦ НАРУЧИЛАЦ

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

в.д. директора Радош Газдић